b"\n_START_ARTICLE_\nOmega-3-fettsyre\n_START_PARAGRAPH_\nOmega-3-fettsyre (ogs\xc3\xa5 n-3 og \xcf\x89-3) er betegnelsen p\xc3\xa5 en familie av flerumettede fettsyrer som alle har \xc3\xa9n dobbeltbinding p\xc3\xa5 karbonatom nummer tre fra hydrokarbonenden, den posisjonen i hydrokarbonkjeden som kalles \xcf\x89-3 (omega-3)._NEWLINE_Noen av de viktigste omega-3-fettsyrene, ern\xc3\xa6ringsmessig sett, er alfalinolensyre (ALA), icosapentaensyre (EPA) og docosahexaensyre (DHA). EPA og DHA er s\xc3\xa5kalte marine fettsyrer med litt ulik virkning. Det synes som om EPA er viktigst for hjerte- og karsykdommer, mens DHA trolig er viktigst for hjerne- og synsfunksjoner. Alle mennesker har begge stoffene i samtlige celler i kroppen. Kroppen danner imidlertid begrensede mengder av EPA og DHA. Av den grunn er det viktig at kroppen tilf\xc3\xb8res omega-3-fettsyrer via kosten som fet fisk, tran, fiskeolje, kapsler eller andre produkter som inneholder disse marine fettsyrene. De f\xc3\xa6rreste beh\xc3\xb8ver tran eller kapsler med omega-3-fettsyre. For flesteparten av oss er det nok med fet fisk som p\xc3\xa5legg eller til middag \xc3\xa9n eller flere dager i uken. De som spiser fet fisk eller tar tran regelmessig f\xc3\xa5r i seg nok av de viktige omega-3 fettsyrene. Personer som ikke spiser fet fisk, eller som spiser lite fet fisk, b\xc3\xb8r ta et daglig tilskudd av tran eller andre omega-3 tilskudd, if\xc3\xb8lge helsedirektoratet. _NEWLINE_Omega-3-fettsyre er viktig for blodtrykket, ettersom omega-3-fettsyrer f\xc3\xa5r blod\xc3\xa5rene til \xc3\xa5 slappe av. Det advares mot inntak av omega-3-tilskudd i kombinasjon med legemiddelet Marevan._NEWLINE_Omega-3-fettsyre blir omdannet til signalstoffer som kroppen trenger og demper betennelse i kroppen. Dersom en har tendens til leddgikt, er omega-3-fettsyre ekstra viktig. Omega-3-fettsyre er viktig for immunforsvaret og for vekst, ettersom omega-3-fettsyre inng\xc3\xa5r i samtlige nye celler. Omega-3-fettsyre er ogs\xc3\xa5 viktig for forplantning og s\xc3\xa6rskilt viktig for barn. Det bedrer l\xc3\xa6reevnen, ettersom hjernen fungerer bedre._NEWLINE_Menneskekroppen kan ikke syntetisere omega-3-fettsyrer fra bunnen, men den kan syntetisere alle de n\xc3\xb8dvendige omega-3-fettsyrene ut fra den simple omega-3-fettsyren alfalinolsyre. Derfor er alfalinolsyre en essensiell fettsyre som h\xc3\xb8rer med i kostholdet. De andre omega-3-fettsyrene som kan syntetiseres fra alfalinolsyre eller inntas via kostholdet, kalles ogs\xc3\xa5 iblant for essensielle fettsyrer._NEWLINE_Gode kilder til omega-3-fettsyrer er fet fisk, som f.eks. makrell, laks, sild, \xc3\xb8rret, ansjoser og sardiner (hvor fettet er fordelt i hele fisken), linfr\xc3\xb8 og -olje, og planter som f.eks. kiwi, perilla og tytteb\xc3\xa6r. Kveite er ogs\xc3\xa5 en fet fisk, men her kan fettet bli sk\xc3\xa5ret vekk. Samtlige typer fisk inneholder en viss mengde omega-3-fettsyre._NEWLINE_Sosial- og helsedirektoratet anbefaler at 0,5 prosent av energien per dag kommer fra omega-3, det vil si cirka 0,8 gram for kvinner mellom 18 og 30 \xc3\xa5r, og rundt ett gram for menn mellom 10 og 30 \xc3\xa5r. Nasjonalt institutt for ern\xc3\xa6rings- og sj\xc3\xb8matforskning (NIFES) anbefaler 1,0 energiprosent av n\xc3\xa6ringsinnholdet b\xc3\xb8r v\xc3\xa6re omega 3 fettsyrer (plante omega-3 + marint omega-3). EFSA, EU's mattrygghetsorgan anbefaler friske personer et inntak p\xc3\xa5 0,1 energiprosent daglig av marint omega-3, dvs 0,25 gram, for \xc3\xa5 forebygge hjerte- og karsykdommer. Dette er ogs\xc3\xa5 det lovverket som gjelder i Norge, derfor m\xc3\xa5 alle som tilbyr marine omega-3 tilskuddsprodukter opplyse sine kunder om at det er dette som er minimums inntak for \xc3\xa5 oppn\xc3\xa5 noen helse gevinst._NEWLINE_De vegetabilske omega-3-fettsyrene (blant annet ALA) er omega-3-fettsyrer som finnes i blant annet raps, linfr\xc3\xb8- og soyaolje. Disse vegetabilske omega-3-fettsyrene har ikke de samme dokumenterte helseeffektene som marine omega-3-fettsyrer. De marine omega-3-fettsyrene EPA og DHA finnes b\xc3\xa5de i fisk og i alger. Fisk syntetiserer ikke omega-3-fettsyrer; de f\xc3\xa5r dem i seg fra alger (mikroalger spesielt) og plankton gjennom sine dietter."